[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 17.7.2007

COM(2007) 430 окончателен

Предложение за

РЕШЕНИЕ НА СЪВЕТА

относно определянето на 1-бензилпиперазин (BZP) като нов синтетичен наркотик, подлежащ на контролни мерки и наказателни разпоредби

(представена от Комисията)

Предложение за

РЕШЕНИЕ НА СЪВЕТА

относно определянето на 1-бензилпиперазин (BZP) като нов синтетичен наркотик, подлежащ на контролни мерки и наказателни разпоредби

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейския съюз,

като взе предвид Решение 2005/387/ПВР от 10 май 2005 г. относно обмена на информация, оценка на риска и контрола на нови психоактивни вещества 1 и по-специално член 8, параграф 1 от него,

като взе предвид инициативата на Комисията,

като има предвид, че:

1. На основание член 6 от Решение 2005/387/ПВР на Съвета, бе изготвен доклад за оценка на риска от 1-бензилпиперазин (BZP) от специална сесия на разширения научен комитет на Европейския център за мониторинг на наркотиците и наркоманиите и след това бе изпратен на Съвета и на Комисията на 31 май 2007 г.

2. BZP e синтетично вещество; през 1999 г. за него бе съобщено за първи път в Европейския съюз. BZP е стимулант на централната нервна система, както амфетамина и метаамфетамина, но с много по-малка активност (около 10 % от тази на d-amphetamine). Генетичните полиморфизми в ензимните системи могат да повлияят на метаболизма на BZP и това да доведе до голяма междуличностна податливост към ефекта на BZP. Съществува, също така, и възможност за взаимодействие с други медикаменти, но като цяло няма фармакокинетични данни за хора.

3. В някои държави-членки BZP се продава законно от доставчиците на дребно на химически субстанции. Той се продава под формата на таблетки и капсули за развлекателни цели на интернет сайтове, а в някои държави-членки се продава и в магазини за билки или в магазини за психостимулиращи вещества „smart shops“. На черния пазар на наркотици BZP може също да бъде купен/продаден, както популярния наркотик екстази.

4. Тринадесет държави-членки и една трета държава (Норвегия) съобщиха за конфискации на BZP на прах, на капсули или таблетки, вариращи от 1 капсула/таблетка до 64 900 таблетки. Наличната информация е малко, за да се допусне, че BZP е синтезиран, обработван или разпространяван в големи количества, както и че е част от организираната престъпност.

5. BZP няма никаква установена и призната медицинска стойност; В Европейския съюз няма познати лицензирани лечебни продукти, съдържащи BZP.

6. Понастоящем BZP не е в процес на оценка и такава не е била извършвана от системата на ООН. В пет държави-членки BZP е обект на контролни мерки и наказателни санкции, предвидени от техните законодателства по силата на задълженията им по конвенциите на ООН от 1961 г. и 1971 г. Две държави-членки прилагат мерки за контрол към BZP, съгласно законодателствата им относно лекарствата.

7. BZP е открит в проби, взети при аутопсия. Не се знае, обаче, до каква степен BZP е причината за смъртните случаи, тъй като при всички тях други вещества и други обстоятелства са свързани със смъртта.

8. Оценката на риска показва липсата на убедителни научни доказателства за цялостния риск от BZP. Въпреки това, поради стимулиращите му свойства, здравния риск, липсата на медицински ползи и в съответствие с принципа на предпазливост, се налага въвеждане на контрол на BZP, но мерките за него следва да бъдат съобразени с относително малките рискове от това вещество.

9. Поставянето под контрол на 1-бензилпиперазина може да помогне да се избегнат проблеми в прилагането на международното правоприлагане и съдебното сътрудничество.

РЕШИ:

Член 1

Държавите-членки предприемат необходимите мерки в съответствие с националните си законодателства, за да се подложи 1-бензилпиперазина (познат също като 1-бензил-1,4-диазоциклохексан, N-бензилпиперазин или на по-популярен език като бензилпиперазин или BZP) на контролни мерки, пропорционални на риска от веществото и на наказателни санкции, в съответствие с вътрешните си законодателства и задълженията, произтичащи от Конвенцията на ООН за психотропните вещества от 1971 г.

Член 2

Настоящото решение се публикува в Официален вестник на Европейския съюз.

Решението влиза в сила в деня след публикуването му.

Съставено в Брюксел на [… ] година.

За Съвета:

Председател